kardosdrur/scandi-wiki huggingface dataset:
Marc Nygaard

Marc Stephen Griffith Nygaard (født 1. september 1976 i København) er en dansk tidligere fodboldspiller.

Karriere 
Han debuterede i Superligaen for Randers FC den 16. marts 2008 på udebane mod Brøndby IF.

Med 16 mål blev Marc Nygaard topscorer i Superligaen 2008/09.

I sommeren 2012 indstillede Nygaard sin karriere, efter at have spillet en sæson for hollandske Helmond Sport.

Et år efter sit karrierestop gjorde han comeback og fik kontrakt hos 1. divisionsklubben Akademisk Boldklub (AB).

I AB var Nygaard plaget af skader, hvilket førte til meget lidt spilletid. Han indstillede sin karriere i juni måned 2014 ved kontraktudløb med AB. Han udtalte i den forbindelse, at "Jeg havde holdt en fodbold-pause på over et år, da jeg fik lysten tilbage i september måned og ville se, om jeg kunne komme tilbage på et acceptabelt niveau. Det lykkedes i momenter, men jeg måtte her i foråret konstatere, at kroppen ikke kunne mere". Nygaard nåede at spille 6 kampe og score 1 mål i sin sidste sæson.

Landsholdskarriere 
Han har spillet 6 landskampe, mens han spillede for hollandske Roda JC i perioden 2000-2002. Hans seneste landskamp var i 2008, hvor han repræsenterede Randers FC

Referencer

Eksterne henvisninger 

 

 

Personer fra København
Fodboldspillere fra Danmark
Fodboldspillere fra FC København
Fodboldspillere fra SC Heerenveen
Fodboldspillere fra MVV Maastricht
Fodboldspillere fra Roda JC
Fodboldspillere fra Brescia Calcio
Fodboldspillere fra Queens Park Rangers F.C.
Fodboldspillere fra Randers FC
Fodboldspillere fra Akademisk Boldklub
Trouble

Trouble er Akons første album, der blev udgivet d. 29. juni 2004. Albummets singler er "Locked Up (Remix)" (featuring Styles P), "Lonely", "Bananza (Belly Dancer)", "Pot Of Gold" og "Ghetto". "Locked Up" blev skrevet efter at han kom uf af fængselet i 2003. "Lonely" blev et stort hit og kom på top-10 i USA og på top-5 i Storbritannien.

Akon-album
Album fra 2004
Marmarth (North Dakota)

Bowbells er en amerikansk by i staten North Dakota, i Slope County. I 2000 havde byen et indbyggertal på 140.

Ekstern henvisning 
 Marmarths hjemmeside (engelsk) 

Byer i North Dakota
Sinan

oca Mi‘mār Sinān Āġā var en stor arkitekt i det Osmanniske riges tid.
Han blev født omkring  1490 og  blev taget i sultanens tjeneste som lille dreng og døde i 1588, efter at have tjent fire sultaner som chefarkitekt. 

Sinan spildte ikke sin tid og blev den mest betydningsfulde arkitekt i Osmanerriget. Han nåede at lede opførelsen af 355 bygværker, herunder 81 moskeer, 62 koranskoler, 17 hoteller og et utal af blandt andet hospitaler og akvadukter.

Et af hans hovedværker er Süleymaniye-moskeen i Istanbul (Konstantinopel) fra 1557. Den har som forbillede den tusind år ældre Hagia Sophia, der oprindeligt var kirke, men som blev moské i 1453 efter tyrkernes erobring af Konstantinopel. Dermed har Sinan indirekte påvirket moskeerne med byzantinsk kirketradition. Hagia Sophia har været museum siden 1934.

Personer fra det Osmanniske Rige
Arkitekter fra Grækenland
Tjek fødsels- og dødsår
Wienerwald

Wienerwald er en lavtliggende del af Alperne bevokset med skov i de yderlige dele af Niederösterreich og Wien. Skoven dækker over 1 000 kvadratkilometer og inkluderer den nordligste del af Alperne. Wienskoven er defineret som de områder, der er afgrænset af floderne Triesting, Gölsen, Traisen og Donau. Stedet er meget brugt som friluftssted for borgerne i områderne omkring.

Wienskoven ligger på grænsen mellem Mostviertel og Industrieviertel, to af fire områder i Niederösterreich, og strækker sig langt ind i Wien. 

Et område på 1,050 km² blev i 2005 udpeget til biosfærereservat under UNESCO.

Kildehenvisninger

Eksterne henvisninger 

Wald
Niederösterreich
Skove
Biosfærereservater i Østrig
Nordlige kalkalper
Medora (North Dakota)

Medora er en amerikansk by og administrativt centrum for det amerikanske county Billings County i staten North Dakota. I 2000 havde byen et indbyggertal på 100.

Ekstern henvisning 
 Medoras hjemmeside (engelsk)

Byer i North Dakota
Unionen

Under den amerikanske borgerkrig blev betegnelsen Unionen brugt om Amerikas Forenede Stater, dvs. de 23 Nordstater som ikke var en del af Konføderationen (Sydstaterne).

Overblik 

Begrebet Unionen blev før Den amerikanske Borgerkrig anvendt som et synonym for alle staterne i USA og ved under Borgerkrigen at bruge det som betegnelse for de stater, der ikke havde gjort oprør, signaleredes en legitimitet ved fortsættelse af en hidtil eksisterende politisk enhed. 

I officiel sprogbrug taler man om, at nye stater optages i Unionen og præsidentens årlige tale til kongressen omtales som State of the Union address. 

Under Borgerkrigen betegnede man de som boede i grænsestater, men som var loyale overfor de føderale myndigheder som unionister. 

Næsten 120.000 borgere i Sydstaterne var soldater på Unionens side i Borgerkrigen, og fra alle sydstater undtagen South Carolina blev der opstillet regimenter, som kæmpede for Unionen. 
Sydstats unionister blev i vidt omfang brugt til bekæmpelse af sydstats guerillaer og som okkupationsstyrker i sydstatsområder, der blev erobret af Unionen. 

Efter Den amerikanske Borgerkrig er udtrykket i vidt omfang blevet brugt som synonym for Nordstaterne, og har i stigende grad mistet sin mere subtile historiske bibetydninger. Det bruges i reglen i sammenhænge hvor ”Forenede Stater” ville være forvirrende, ”Føderal” uklart, og Yankee enten forældet eller nedsættende.

Unionsstaterne 

Unionsstaterne var:
California, Connecticut, Delaware*, Illinois, Indiana, Iowa, Kansas, Kentucky*, Maine, Maryland*, Massachusetts, Michigan, Minnesota, Missouri*, Nevada, New Hampshire, New Jersey, New York, Ohio, Oregon, Pennsylvania, Rhode Island, Vermont, West Virginia*, Wisconsin (* angiver at der var tale om en grænsestat).

Kansas, West Virginia, og Nevada blev optaget i unionen efter borgerkrigens udbrud.

Eksterne henvisninger 

Amerikanske borgerkrig
USA's historie
Vagtskibet Kong Christian

Kong Christian blev bygget i Skotland i 1889 som lystyacht med navnet Portia. I 1908 blev det solgt til den tyske Singer-familie, der havde tjent sig op som symaskine-fabrikanter. De omdøbte det til Lady Evelyn. I 1912 blev yachten solgt til et rederi på Bornholm og fik navnet Kong Christian. Skibet blev uden større held anvendt i en rute til Sverige samt til turistfart omkring øen. Det eneste tidspunkt, hvor Kong Christian gav overskud, var da det transporterede tyske og russiske turister fra Bornholm til deres hjemlande ved udbruddet af 1. verdenskrig i 1914. De, der ikke havde penge nok, fik lov til at betale med deres smykker! Efter en tvangsauktion lejet ud til Marinen i 1915. Maskineriet var på 550 HK.

Tekniske data

Generelt 
 Længde: 51,5 m
 Bredde: 6,9 m 
 Dybgang: 3,7 m
 Deplacement: 292 tons

Armering 
 Artilleri: 2 lette kanoner.

Tjeneste 
Overtaget i 1915 og anvendt som vagtskib i Lillebælt til 1916. Returneret til civil tjeneste i 1917. Rederiet solgte skibet til en svensk rigmand i 1918, og fra 1920 til 1927 var det på norske hænder, med uændret navn.

Eksterne henvisninger 
 Vagtskibet Kong Christian i Den sorte Registrant 

Kong Christian, Vagtskibet
Korsvejskirken

Korsvejskirken er en kirke i Korsvejens Sogn. Dens beliggenhed er Sirgræsvej 81 i Kastrup på Amager.

Historie 
I 1949 begyndte indsamlingen til en ny kirke i Kastrup Sogn. En grund blev skænket til anvendelsen i 1951 af handelsgartner Oluf Kristensen, og i 1953 blev en komité nedsat, som skulle forestå arbejdet. Det varede til 1966 før man fik byggetilladelse, og sognegrænserne fastlagdes, men Kirkeministeriet gav først tilladelse til at sætte byggeriet i gang i 1970.

Kirken blev bygget i 1971-73 med Holger Jensen som arkitekt. Klokketårnet blev opført i 1982, med to klokker støbt hos Petit & Fritsen i Holland. I 1988 blev menighedssalen udbygget, og et nyt kapel blev opført.

Referencer 

 Korsvejskirkens historie

Eksterne kilder og henvisninger 

 Korsvejskirken hos denstoredanske.dk
 Korsvejskirken hos KortTilKirken.dk

Kirker i Tårnby Kommune
Kirker i Københavns Amt
Kirker i Københavns Stift
Kirker tegnet af Holger Jensen
Rjukan

Rjukan er hovedbyen og administrationscenteret i Tinn kommune i Vestfold og Telemark fylke i Norge. Byen har 3.386 indbyggere (januar 2007), og ligger i Vestfjorddalen, midtvejs mellem Møsvatn og Tinnsjø, og har sit navn efter Rjukanfossen («den rygende fos») vest for byen.

Historie 
Rjukan var tidligere et væsentligt industricenter i Telemarken, bygget op omkring Norsk Hydros etablering af «Rjukan salpeterfabrikker» i begyndelsen af 1900-tallet. Etableringen skete hovedsageligt på grund af let adgang til elektricitet produceret ved regulering af elven Måna og dens hovedkilde Møsvatnet.

I 1934 byggede Norsk Hydro verdens første kommercielle tungtvandsanlæg i Vemork som saboteredes ved Vemork-aktionen ved Rjukan. Det var den senere nobelprisvinder Odd Hassel som fortalte Norsk Hydro, at de faktisk producerede tungt vand. Anlægget blev drevet af tyskerne under 2. verdenskrig, og senere saboteret flere gange af de allierede. Sabotageaktionerne koordineret af eksilnordmænd, med hjælp fra Storbritannien og USA, gav senere anledning til filmen Telemarkens Helte med bl.a. Kirk Douglas i en af de store roller.

I dag er anlægget på Vemork omdannet til Norsk Industriarbeidermuseum hvor man fortæller Rjukan og industriarbejderens historie, og krigs- og sabotagehistorien som er knyttet til stedet.

Efter 1960 blev det meste af salpeterproduktionen på Rjukan overført til Hydros fabriksanlæg på Herøya i Porsgrunn. Noget industri findes stadig i Rjukan, bl.a. eksportvirksomheden Scana Skarpenord.

Krossobanen 

Fra Rjukan går Krossobanen, som er Nordeuropas ældste svævebane. Navnet har den fået efter gården 'Krosso', hvorfra banen starter. Den blev bygget i 1928 som en gave fra Norsk Hydro til indbyggerne i Rjukan, så de fik mulighed for at komme op i solen i vinterhalvåret.

I dag 
Rjukan satser i dag i stor grad på turisme. Blandt attraktionene er skifaciliteter, fjeldvandring, historie og isklatring. Rjukan bliver anset for en af de bedre destinationer i Europa for isklatring, med mange fosser og stabil is i en lang sæson.

De naturgivne forhold har gjort Rjukan til et attraktivt område for fritidsboliger. De mest kendte områder er Gaustablikk og Møsvatn

Referencer

Eksterne henvisninger 

 Rjukan turistkontor
 Rjukan skisenter 
 Historiske fotografier fra Rjukan og omegn ca. 1880-1948 i Nasjonalbibliotekets arkiv
 Kjerringsveiven
 Postkort fra Tinn
 Poststempler fra Tinn

Byer i Vestfold og Telemark

Vintersportssteder i Norge
Tinn
K2 (flertydig)

K2 har flere betydninger:

 K2 – det næsthøjeste bjerg på Jorden, i bjergkæden Karakorum på grænsen mellem Pakistan og Kina.
 K2 - kvinder til tops – et netværk for kvinder i mediebranchen
Inspektionsskibet Saltholm

Saltholm blev bygget i Göteborg i 1882 til Det Forenede Dampskibsselskab. Skibet blev brugt på Øresundstrafikken, så det blev et af de syv DFDS-skibe, der indgik i Dampskibsrederiet Øresund, da det blev stiftet i år 1900. I 1916 blev det udlånt til Marinen og overtog vagtskibet Kong Christians rolle som vagtskib i Lillebælt.

Tekniske data

Generelt 
 Deplacement: 202 tons

Armering
 Artilleri: Let bevæbning.

Tjeneste 

 Overtaget i 1916 og anvendt som vagtskib i Lillebælt. Returneret til civil tjeneste i 1919.

Eksterne henvisninger
 Inspektionsskibet Saltholm i Den sorte Registrant 

Saltholm
Inspektionsskibet Diana

Diana er et inspektionsskib, der blev bygget i Holland og søsat i 1916. Maskineriet var på 400 HK.

Tekniske data

Generelt 

 Længde: 35,5 m
 Bredde:  6,6 m 
 Dybgang: 3,0 m
 Deplacement: 288 tons
 Fart: 11,0 knob
 Besætning: 26

Armering
 Artilleri: 2 styk 47 mm kanoner.

Tjeneste 

 Indgået i Marinen i 1917 og anvendt til vagttjeneste ved Skagen. Efter første verdenskrig gjorde Diana tjeneste som fiskeriinspektionsskib. Udgået i 1935.

Eksterne henvisninger
 Inspektionsskibet Diana i Den sorte Registrant 

Diana
Kong Dan

Kong Dan er en af de danske sagnkonger. Han betragtes traditionelt som Danmarks første konge og som den, der gav navn til landet. Kong Dan anses dog for en mytologisk snarere end en historisk skikkelse.

Kong Dan omtales bl.a. i Lejrekrøniken, Ynglingesaga og Saxo Grammaticus' Gesta Danorum. Sidstnævnte omtaler desuden to andre konger ved navn Dan; se Dan 2. og Dan 3.

Fordi kong Dan tilhører en periode af Danmarks historie, som det er særdeles vanskeligt at udtale sig om med historisk nøjagtighed, er det ikke muligt helt at adskille de forskellige sagnkongeskikkelser fra hinanden. Kong Dan er muligvis identisk med Halvdan den Gamle.

Saxo fortæller at han var Humbles søn og hans broder var Angel, der gav navn til anglerne og derved England. Kong Dans sønner, skriver Saxo videre, var Humble og Loter, mens hans sønnesøn var Kong Skjold, der var søn af Loter. 
I N.F.S. Grundtvigs oversættelse af Saxo hedder det i et kort afsnit:
 

Kong Dan ligger ifølge myten begravet i Ø Bakker i fuld udrustning.

Se også 
 Danhøjene
 Dan 2.
 Dan 3.

Noter 

Nordiske folkesagnkonger
Møsvatn

Møsvatn er en sø hvis største del ligger i ligger i Vinje kommune i Vestfold og Telemark fylke i Norge. Søen er en del af Skiensvassdraget. Langs bredderne er der fundet en mængde efterladenskaber fra stenalderen, og her ligger også nogle af Norges højestliggende fjeldgårde.

Søen er en vigtig færdselsåre for fastboende og turister. Den trafikeres af rutebåd om sommeren og snescootere om vinteren. Møsvatn blev reguleret i årene efter 1903.

Møsvatn er opdæmmet af Møsvassdæmningen og er hovedmagasin for Frøystul kraftværk. Søen er Norges tredje største magasin med en kapacitet på 1.066 millioner m3.

 

Søer i Vestfold og Telemark
Tinn
Marinela Malisic

Marinela Dekic Malisic (født 18. februar 1979 i København, Danmark) er en dansk skuespiller, og deltager af Robinson Ekspeditionen 2003, hvor hun i finalen tabte til Frank Quistgaard og kom på en 2 plads. Hun var en sammen med deltageren Ditte Hapel, en joker i spillet og nåede i alt at få 34 dage på øen.

Marinela har boet en del af sit liv i Montenegro. Hendes forældre kom i 1970'erne til Danmark, hvor Marinela blev født. Som seks-årig flyttede hun ned til sin farmor i det tidligere Jugoslavien for at starte i skole, mens hun i hver ferie blev sendt retur til forældrene. Efter 3. klasse flyttede Marinella hjem til Danmark. Siden hun var lille har hun drømt om at være skuespiller og har blandt andet gennemført en toårig skuespiller-uddannelse på Den Ny Dramaskole efter en 3-årig sproglig studentereksamen. Marinela har siden blandt andet lavet film i Serbien og været frontfigur i en Tuborg-reklame for hvedeøl. Hendes mest kendte rolle er nok i filmen Pusher 3, hvor hun spillede Milena – Zlatko Burics karakters datter.

Marinela har dyrket karate i 11 år samt full contact og kickboksning i syv år. Marinela bor i dag i Gladsaxe ved København.

Afstemning i 2007 
Den 12. juni 2007, blev der startet en afstemning på Ekstrabladet om, hvem der skulle deltage som Robinson-veteran i Robinson Ekspeditionen 2007. 7% af stemerne faldt på hende og hun blev kun overgået af de tidligere deltagere Sonny, Dan Marstrand, Malene Hasselblad og Biker-Jens, der fik 42% af stemerne.

Filmografi 
 Wasteland Tales (2010)
 Rich Kids (2007)
 Pusher 3 - I'm the angel of death (2005)

Kilder

Eksterne henvisninger 
 TVnyt: To kvindelige jokere i årets Robinson 
 

Deltagere i Robinson Ekspeditionen
Skuespillere fra Danmark
Personer fra København
Vestfjorddalen

Vestfjorddalen er en dal i Tinn kommune i Vestfold og Telemark fylke i Norge. Dalen strækker sig fra Vestfjorden, der er en sidearm af søen Tinnsjå, og vestover forbi Rjukan, Vemork og Rjukanfossen, op til Møsvatn. Elven Måna løber gennem hele Vestfjorddalen.

Dale i Norge
Vestfold og Telemarks geografi
Tinn
Lars Christensen

Lars Christensen (født 8. marts 1964 i Danmark) er en dansk danser.

Han er landsholdsrepræntant, dobbelt nordisk mester og dansk mester i 10 danse. Han blev nummer 2 ved VM i Freestyle. Som aktiv konkurrencedanser, dansede han bl.a. med Susanne Berg. Han er uddannet som danseinstruktør og driver sammen med René Sørensen danseskolen Step by Step med afdelinger i Åbenrå og Haderslev.

I 2005 deltog han i underholdningsshowet, Vild med dans, hvor han underviste og dansede først med Stine Stengade og dernæst med Mayianne Dinesen.

Lars Christensen deltog i Robinson Ekspeditionen i 2006, hvor alle deltagere var nogle af Danmarks bedste sportsudøvere fra forskellige sportsgrene.
Under ekspeditionen kæmpede han sig uden om en konstant truende udsmidning og endte på en 5. plads. Som sin personlige ting medbragte han en harpun på ekspeditionen.

Eksterne henvisninger 
 
 http://kigind.jubii.dk/d58dc37f65ae47efbd7bb215f2b8f541/Vild+med+dans+Lars+deltager+i+Robinson.html  Jubii.dk: "Vild med dans Lars deltager i Robinson"

Sportsdansere fra Danmark
Professionelle dansere i Vild med dans
Deltagere i Robinson Ekspeditionen
Herlevgård

Herlevgaard er en proprietærgård, beliggende i Nørre Herlev Sogn 
vest for Hillerød. Den er opført omkring 1855 af kammerråd Gammeltoft. Gården har været på familien Falkentofts hænder siden år 1950, hvor Helene og Niels Falkentoft købte den.

Ejere 
 1855 – 1897 – Jens Hansen Lund Gammeltoft.
 1897 - 1898 - Carl Frederik Christian Gammeltoft. (søn)
 1898 – 1914 – Propritær Chr. Bolvig. 
 1914 – 1917 – Forpagter Andersen.
 1917 – 1950 – S. J . Petersen
 1950 – 1969 – Estrid Helene Olsen gift Falkentoft
 1969 – 2007 – Karsten Falkentoft (søn)
 2007 – nu – Claes Karsten Falkentoft (søn)

Herlevgaard har et jordtilliggende på 150 ha.

Eksterne henvisninger 
Herlevgård 

Proprietærgårde
Bygninger, konstruktioner og anlæg i Hillerød Kommune
Hornbæk Bibliotek

Hornbæk Bibliotek er turistinformation og bibliotek i ét og her arrangeres jævnligt events for børn og voksne. Biblioteket har ekstra åbningstid uden betjening.

Folkebiblioteker i Danmark
Bibliotek
He's the DJ, I'm the Rapper

"He's the DJ, I'm the rapper" er Et album af Will Smith (The Fresh Prince) og DJ Jazzy Jeff. Albummet blev udgivet i 1988.

Hiphopalbum
Brown Sugar

"Brown Sugar" er den første sang, og den første single fra det engelske rock ’n’ roll band The Rolling Stones album fra 1971 Sticky Fingers.

Inspiration og indspilning 

Selvom sangen blev krediteret, ligesom de fleste af The Stones sange, til sanger Mick Jagger og guitarist Keith Richards, var sangen hovedsagelig et arbejde fra Jagger, der skrev den under indspilningen af Ned Kelly i 1969 . Originalt indspillet over en tre dags periode på Muscle Shoals Sound Studio i Alabama i december 1969, men sangen blev ikke udgivet før over et år senere, på grund af problemer med bandets tidligere pladeselskab. 

I opsamlingsalbummet Jump Backs bagsidetekst fra 1993 sagde Jagger:” Teksten var en kombination af stoffer og kvinder. Denne sang var et meget øjeblikkeligt højdepunkt.” 

En alternativ version af sangen blev indspillet den 19. december 1969 på Olympic Studios i London, efter (eller under) en fødselsdagsfest for Richards. På den optræder Al Kooper på klaver, og Eric Clapton på lead guitar. Richards synger det første vers, og kraftig kor i resten af sangen .

 Udgivelsen 

”Brown Sugar” blev udgivet i maj 1971, som den første single fra det album. Det blev et nummer 1. hit i USA, og nummer 2. i England og er siden blevet et klassisk rock radio hit. Mens den amerikanske single kun havde “Bitch” som b-side, havde den engelske både det og en live udgave af Chuck Berrys “Let It Rock”, optaget på University of Leeds under 1971 tour i England.

Når The Rolling Stones optræder live med ”Brown Sugar''” ændrer Jagger ofte teksten fra, "Just like a young girl should," til, "Just like a young man should." Linjen, "Hear him whip the women just around midnight," bliver oftet ændre til den mindre offensive, "You shoulda heard him just around midnight ." Dette findes på deres live albums Love You Live, Flashpoint og Live Licks.

Denne sang er også bemærkelsesværdig da det er den første single, der blev udgivet af Rolling Stones Records, og er en af to Rolling Stones sange (den anden er “Wild Horses”) hvor rettighederne både tilhører bandet og den tidligere manager Allen Klein (er resultat af forskellige forretningsaftaler), og dette betyder at versionen også findes på albummet Hot Rocks 1964-1971.
Rolling Stone magazine stemte den ind på en 490. plads på deres liste over de 500 bedste sange .

Eksterne henvisninger 
Officiel tekst
Se The Rolling Stones ”Brown Sugar” fra 1971
Facts om ”Brown Sugar”

Fodnote 

Rolling Stones-sange
Singler fra 1971
Lille Egholm

Lille Egholm er en ca 4 ha stor, flad, marint dannet holm, nordøst for Ærøskøbing og 150 meter sydøst for Store Egholm. Stranden er stenet og domineret af store sten. På den indre del af øen er der en strandsø, som om sommeren ofte er tørlagt. Der er en større bevoksning af siv på den nordlige del. Et vandingshul ved strandsøen vidner om, at kvæg fra Store Egholm før i tiden har græsset på øen. Flere skydeskjul vidner også om, at jægerne fra Ærø er aktive her. De store fladvandsarealer og mange sten omkring øen gør det vanskeligt for både at ankre op, og øen er derfor sjældent besøgt af mennesker. Øen er privatejet.

Planteliv 
På øen kan vokse foruden flere græsarter bl.a. strandmalurt, kveller, harril, sandkryb, smalbladet kællingetand, soløje-alant, spidshale, stilket kilebæger, strandgåsefod, tætblomstret hindebæger, strandkarse og tangurt.

Fugleliv 
Af ynglefugle er der edderfugle, 50 par sølvmåger, 400 par hættemåger, ænder, grågæs og rørspurven, der har redeplads i sivområderne. På den sydlige del af øen er der store vandreblokke fra istiden, hvor rastende skarver ofte opholder sig.  

Undgå landgang på holmen fra den 1.3 – 15.7.

Eksterne henvisninger 
SydForFyn.dk – Lille Egholm

Øer i Sydfynske Øhav
Ærø Kommune
Skalborg

Skalborg er en bydel i Aalborgs sydlige del ca. seks kilometer syd for Aalborg Centrum. Skalborg planområde er 8 km² og der er 6.628 (2009) indbyggere. Skalborg var oprindeligt en selvstændig landsby som opstod omkring en samling udflyttergårde hvor man i dag finder krydset Nibevej-Hobrovej Historisk set har jernbanen også spillet en stor rolle i udviklingen af Skalborg, hvor der opstod en bydannelse i tilknytning til Skalborg station. 

I 2017 besluttede Aalborg Kommune at lave en byudviklingsplan for Skalborg, hvilket har betydet at store dele af bydelen er blevet renoveret, fx (Grønnegården), og at nye boligområder som Oasen, Sofiendal Enge og Sofiendalen er opstået. Kort fortalt har Aalborg Kommune et ønske om at transformere Skalborg til et beboelsesområde i højere grad end i 2017, og der etableres grønne områder, og cykelstier for at understøtte denne plan. 

Der har siden 1992 også været et stort og løbende fokus på detailhandel og erhverv i Skalborg. Det viser sig fx ved en fordobling af City Syds areal, samt erhverv langs Indkildevej/Hobrovej.

I Skalborg 
I Skalborg ligger butiksområdet City Syd.
I Skalborg findes også idrætsklubben Skalborg SK og Sofiendalsskolen

Se også 
 Skalborg Sogn
 Skalborg Station

Eksterne henvisninger 
 Skalborg SK
 Skalborg SKs Fodboldafdeling

Fodnoter
TiD

TiD var den svenske bilfabrikant Saab Automobiles betegnelse for en dieselmotor med direkte indsprøjtning. Betegnelsen blev første gang brugt i 1998 på Saab 9-3 2,2 TiD.

Motorerne blev ikke bygget af Saab selv, men derimod af Opel, Fiat eller Isuzu.

TTiD-varianterne havde dobbelt turbolader, mens de øvrige varianter havde enkelt turbolader.

Motortyper

Fodnoter 

Bilmotorer
Saab Automobile
Dieselmotorer